18 dood, 189 beseer toe tenkwa in China ontplofBrandbestryders op die toneel (13 Junie 2020) (Foto: Chinatopix via AP) Minstens 18 persone is dood en sowat 189 beseer toe ŉ tenkwa Saterdag op ŉ deurpad in die suidooste van China ontplof het. Die ontploffing het groot skade aan nabygeleë geboue aangerig. Een foto wys hoe brandbestryders laatnag nog ŉ rits geboue met water bespuit. Die vragmotor het vloeibare gas vervoer en omstreeks 16:45 op die Shenyan-Haikou-deurpad, suid van Sjanghai in Zheijiang, ontplof, het die amptelike Xinhua-nuusagentskap berig. ŉ Tweede ontploffing het gevolg toe die vragmotor op ŉ fabriekwerkswinkel geval het. Die Wenling-regeringskantoor het op sosiale media gesê huise en werkswinkels het meegegee en minstens 189 persone ontvang behandeling by ses hospitale. ŉ Werker by ŉ nabygeleë restaurant het aan Xinhua gesê die ontploffing het die ruite van haar huis laat bars, maar haar ma en broer is ongedeerd.